พอดีผมรับลูกแมวมาเลี้ยงประมาณสามอาทิตย์ครับ ในช่วงที่เลี้ยงสามอาทิตย์นี้ผมโดนลูกแมวข่วนด้วยแต่เป็นแค่รอยถลอกเล็กน้อยไม่มีเลือด และสองอาทิตย์ให้หลังโดนลูกแมวเลียบริเวณแผลถลอกที่เกิดจากการแพ้อากาศครับแต่ผมก็รีบไปล้างน้ำสะอาดแล้วก็ตามด้วยสบู่เลยแล้วก็โดนลูกแมวใช้ฟันแทะบริเวณนิ้วชี้เหมือนน้องแมวเล่นแรงไปหน่อยเลือดออกซิบๆปัจจุบันแผลหายไปแล้วครับหาแผลไม่เจอแล้ว ผมก็ล้างทำความสะอาดแผลตามปกติ ลูกแมวผมอายุเดือนกว่าเกือบสองเดือนครับ น้องยังไม่ได้ฉีดวัคซีน แต่ดูอาการลูกแมวแล้วก็ร่าเริงดี สุขภาพแข็งแรง ปัจจุบันให้กับเจ้าของอีกคนไปแล้ว รับน้องแมวมาวันที่ 18 ส.ค. เลี้ยงถึง 4 ก.ย. วันที่ 5 ก็ให้เจ้าของใหม่ครับ ฉีดเข็มแรกแล้วด้วยรอฉีดเข็มสองวันที่ 20 ก.ย. นี้ เจ้าของใหม่เค้าก็บอกว่าลูกแมวมีสุขภาพแข็งแรงดีไม่มีอาการที่คล้ายกับพิษสุนัขบ้าครับ ลักษณะแบบนี้ผมต้องไปฉีดเข็มพิษสุนัขบ้ามั้ยครับ ผมไม่อยากลางานไปนัดฉีดกับเลยหากไม่จำเป็นครับ
สวัสดีค่ะ โรคพิษสุนัขบ้าเป็นโรคที่เกิดจากการติดเชื้อไวรัสชนิดหนึ่งจากสัตว์เลี้ยงลูกด้วยนม ผ่านการถูกกัดหรือข่วนจนมีแผลแดงหรือมีเลือดออก หรือน้ำลายสัตว์มาโดนที่บริเวณแผลเปิดดังนั้นจากเหตุการณ์ดังกล่าวมา ที่โดนแมวแทะมีเลือดออกซิบๆ หากแมวมีเชื้อ มีโอกาสรับเชื้อได้แต่อย่างไรก็ตามหากสามารถสังเกตอาการสัตว์ได้ กล่าวคือ แมวยังมีชีวิตอยู่ปกติดีหลังจากนั้น 10 วันขึ้นไป ก็แสดงว่าน่าจะไม่มีเชื้อโรคพิษสุนัขบ้าแต่โรคพิษสุนัขบ้าเป็นโรคที่มีอันตรายถึงแก่ชีวิต และบางครั้งระยะฟักตัวจะอยู่นานกว่าปกติได้ จึงอาจจะยังเชื่อใจไมได้ 100% แนะนำว่าถ้ากังวลมาก ควรจะไปฉีดวัคซีนพิษสุนัขบ้าป้องกันเอาไว้ แม้จะผ่านมาหลายอาทิตย์แล้ว ก็ยังฉีดได้ ให้ฉีดให้ครบ 5 เข็มภายใน 1 เดือนตามแพทย์นัด และควรกระตุ้นวัคซีนบาดทะยักไปด้วย